## Odluka Ustavnog suda Republike Hrvatske broj:U-IIIA-3068/2005 od 4. svibnja 2006.

### NN 63/2006 (5.6.2006.), Odluka Ustavnog suda Republike Hrvatske broj:U-IIIA-3068/2005 od 4. svibnja 2006.

# USTAVNI SUD REPUBLIKE HRVATSKE

**1532**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Željko Potočnjak, predsjednik Vijeća, te suci Ivan
Matija, Ivan Mrkonjić, Smiljko Sokol, Nevenka Šernhorst i Milan Vuković, članovi
Vijeća, odlučujući o ustavnoj tužbi koju je podnio J. P. iz Ž., zastupanog po
opunomoćeniku D. Š., odvjetniku u V., na sjednici održanoj 4. svibnja 2006.
godine, jednoglasno je donio

## ODLUKU

I. Ustavna tužba se usvaja.
II. Općinski sud u Vinkovcima dužan je donijeti odluku u pred­metu koji se vodi
pred tim sudom pod poslovnim brojem: P-65/02 (raniji broj: P-451/97) u najkraćem
mogućem roku, ali ne duljem od šest (6) mjeseci, računajući od prvog idućeg dana
nakon objave ove odluke u »Narodnim novinama«.
III. Na temelju članka 63. stavka 3. Ustavnog zakona o Ustav­nom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
podnositelju ustavne tužbe J. P. iz Ž., M. L. 14/a, određuje se primjerena
naknada zbog povrede ustavnog prava iz članka 29. stavka 1. Ustava Republike
Hrvatske (»Narodne novine«, broj 41/01. – pročišćeni tekst) u iznosu od
10.500,00 kuna.
IV. Naknada iz točke III. izreke ove odluke bit će isplaćena iz državnog
proračuna u roku od tri mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositelj ustavne tužbe, temeljem članka 63. Ustavnog zakona o Ustavnom
sudu Republike Hrvatske (»Narodne novine«, broj 99/99., 29/02. i 49/02. –
pročišćeni tekst, u daljnjem tekstu: Ustavni zakon) podnio je 13. srpnja 2005.
godine ustavnu tužbu radi duljine parničnog postupka.

ČINJENICE VAŽNE ZA USTAVNOSUDSKI POSTUPAK

2. Podnositelj je 5. ožujka 1997. podnio tužbu protiv tuženika G., d.o.o.
Općinskom sudu u Vinkovcima, a radi utvrđenja ugovora i naknade štete u radnom
sporu.
Do 5. studenoga 1997. zaprimljen je odgovor na tužbu.
Nakon 5. studenoga 1997. ročišta su održana 15. listopada i 9. prosinca 1998.,
9. ožujka, 15. i 26. travnja, te 11. i 17. svibnja 1999.
Ročišta određena za 28. lipnja i 28. listopada 1999. odgođena su po zahtjevu
punomoćnika podnositelja.
Iduće ročište održano je 25. lipnja 2001., kada je glavna rasprava zaključena i
donijeta presuda na koju je podnositelj izjavio žalbu.
Županijski sud u Vukovaru je 3. prosinca 2001. djelomično potvrdio, djelomično
preinačio i djelomično ukinuo presudu suda prvog stupnja, te predmet u ukinutom
dijelu vratio na ponovno suđenje.
Općinski sud u Vinkovcima održao je ročišta 7. listopada 2002., 3. listopada i
21. studenoga 2003. i 9. veljače 2004.
Novo ročište nije određeno.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike
Hrvatske i odredbama članka 63. Ustavnog zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Prvostupanjski parnični postupak započeo je 5. ožujka 1997. tužbom podnositelja
Općinskom sudu u Vinkovcima u radnom sporu.
Međutim, duljina postupka uzima se u razmatranje od 5. studenog 1997., kad je
stupio na snagu Zakon o potvrđivanju Konvencije za zaštitu ljudskih prava i
temeljnih sloboda i Protokol broj 1, 4, 6, 7 i 11, 12 i 13 uz Konvenciju za
zaštitu ljudskih prava i temeljnih sloboda (»Narodne novine – Međunarodni
ugovori«, broj 18/97., 6/99. – pročišćeni tekst i 8/99. – ispravak i 14/02., u
daljnjem tekstu: Zakon o potvrđivanju Konvencije), koja Konvencija u članku 6.
stavku 1. jamči, između ostalog, i pravo na suđenje u razumnom roku.
Ustavna tužba podnijeta je 13. srpnja 2005., a do tog dana postupak nije
pravomoćno okončan pa Ustavni sud utvrđuje da je do dana podnošenja ustavne
tužbe postupak trajao ukupno osam (8) godina, četiri (4) mjeseca i osam (8)
dana, a nakon stupanja na snagu Zakona o potvrđivanju Konvencije pa do dana
podnošenja ustavne tužbe postupak je trajao sedam (7) godina, osam (8) mjeseci i
osam (8) dana.

4.2. POSTUPANJE NADLEŽNOG SUDA

Ustavni sud je utvrdio da je u razmatranom, pravnorelevantnom razdoblju,
predmet najprije vodio pred Općinskim sudom u Vinkovcima koji je bio neaktivan
od 28. listopada 1999. do 25. lipnja 2001. (jedna godina, sedam mjeseci i
dvadeset i sedam dana). Nakon toga postupak se vodio pred Županijskim sudom u
Vukovaru u trajanju od oko dva mjeseca. Od prosinca 2001. postupak se ponovno
vodi pred Općinskim sudom u Vinkovcima koji je neaktivan od 9. veljače 2004. pa
do podnošenja ustavne tužbe 13. srpnja 2005. (jedna godina, pet mjeseci i četiri
dana).

4.3. PONAŠANJE PODNOSITELJA USTAVNE TUŽBE(TUŽITELJA U PARNIČNOM POSTUPKU)

Ocjena je Ustavnog suda da je podnositelj pridonio duljini trajanja postupka
time što je izazvao odgodu ročišta određenih za 28. lipnja i 28. listopada 1999.
godine.

4.4. SLOŽENOST SUDSKOG PREDMETA

Iz spisa predmeta razvidno je da dosadašnji tijek sudskog postupka ne ukazuje da
se u konkretnom slučaju radi o osobito složenoj sudskoj stvari.

OCJENA USTAVNOG SUDA

5. Imajući u vidu sve da je riječ o radnom sporu koji je žurne prirode, ukupno
trajanje postupka dulje od osam godina, razdoblja neaktivnosti suda prvog
stupnja, te okolnost da se postupak ponovno vodi pred prvostupanjskim sudom koji
nije donio meritornu odluku, Ustavni sud je utvrdio da je dugim trajanjem
parničnog postupka podnositelju povrijeđeno ustavno pravo da zakonom
ustanovljeni neovisni i nepristrani sud u razumnom roku odluči o njegovim
pravima ili obvezama, koje je zajamčeno člankom 29. stavkom 1. Ustava Republike
Hrvatske.
Stoga je, u smislu odredbe članka 63. stavka 2. Ustavnog zakona, odlučeno kao
pod točkama I. i II. izreke odluke.
6. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta uz
istodobno uvažavanje ukupnih gospodarskih i socijalnih prilika u Republici
Hrvatskoj.
7. Odluka o objavi (točka V. izreke) temelji se na odredbama članka 29. Ustavnog
zakona.
8. Predsjednik Općinskog suda u Vinkovcima dužan je dostaviti Ustavnom sudu
pisanu obavijest o datumima donošenja i otpreme odluke najkasnije osam (8) dana
od dana njene otpreme, a najkas­nije osam (8) dana od isteka roka određenog u
točki II. izreke ove odluke. Ovaj nalog temelji se na članku 31. stavcima 4. i
5. Ustavnog zakona.

Broj: U-IIIA-3068/2005
Zagreb, 4. svibnja 2006.

USTAVNI SUD REPUBLIKE HRVATSKE
Predsjednik Vijeća
**dr. sc. Željko Potočnjak**, v. r.

Odluka, NN 63/2006-1532
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)